**NACRT**

**ZAKON O IZMJENAMA I DOPUNAMA ZAKONA O IZVRŠENJU I OBEZBJEĐENJU**

**Član 1**

U Zakonu o izvršenju i obezbjeđenju („Službeni list CG“, br. 36/11, 28/14, 20/15, 22/17, 76/17 i 25/19) u članu 1 stav 2 briše se.

Dosadašnji st. 3 i 4 postaju st. 2 i 3.

**Član 2**

Naziv člana 10 mijenja se i glasi: „Načelo srazmjere“.

Ispred stava 1 dodaje se novi stav koji glasi: „Prilikom sprovođenja izvršenja sud i javni izvršitelj dužni su da vode računa o srazmjeri između visine obaveze izvršnog dužnika, sredstava i vrijednosti predmeta izvršenja.“

Dosadašnji stav 1 postaje stav 2.

**Član 3**

Poslije člana 13 dodaje se novi član koji glasi:

„**Formalni legalitet**

**Član 13a**

Prilikom odlučivanja o predlogu za izvršenje sud i javni izvršitelj vezanu su izvršnom i vjerodostojnom ispravom.

Sud i javni izvršitelj nisu ovlašćeni da ispituju zakonitost i pravilnost izvršne isprave.“

**Član 4**

U članu 18 stav 1 poslije tačke 1) dodaje se nova tačka koja glasi:

„1a) rješenje državnog tužioca koje glasi na ispunjenje novčane obaveze;“.

**Član 5**

U članu 27a poslije stava 1 dodaje se novi stav koji glasi:

„Prigovor na rješenje iz stava 1 ovog člana ne odlaže sprovođenje izvršenja.“

**Član 6**

U članu 33 stav 1 riječ: “gotovini” zamjenjuje se riječima: “u novcu uplatom na namjenski račun javnog izvršitelja”.

**Član 7**

U članu 43 stav 1 riječi: “Dostavljanje pismena koja proizilazi iz okvira rada javnog izvršitelja vrši se neposrednim predavanjem ili preko pošte” zamjenjuju se riječima: “Pismena koja proizilaze iz okvira rada javnog izvršitelja dostavaljaju se lično primaocu”, a poslije riječi: “slovima” dodaju se riječi: “ili brojevima”.

Poslije stava 1 dodaje se novi stav koji glasi:

“Dostavljanje može da se vrši i elektronskim putem, u skladu sa posebnim zakonom.”

Dosadašnji stav 2 postaje stav 3.

**Član 8**

U članu 45 stav 1 poslije riječi: ”odnosno sjedište stranke,” dodaju se riječi: “dužnika izvršnog dužnika, trećih lica ili učesnika u postupku”.

U stavu 2 poslije riječi: “Crne Gore” dodaju se riječi: “ili u “Službenom listu Crne Gore””.

**Član 9**

U članu 59a stav 2 riječ: “tri” zamjenjuje se riječju: “pet”.

**Član 10**

U članu 62 poslije stava 2 dodaje se novi stav koji glasi:

“Izuzetno od stava 1 ovog člana organizacija za prinudnu naplatu sprovodi izvršenje na novčanim sredstvima izvršnog dužnika svakog radnog dana od 10 do 17 časova.”

**Član 11**

U članu 75 na kraju stava 2 tačka se zamjenjuje zarezom i dodaju riječi: “zaključenog kod javnog izvršitelja.”

**Član 12**

U članu 77 poslije stava 2 dodaje se novi stav koji glasi:

“Izvršenje će se obustaviti ako se u toku izvršnog postupka, sve dok izvršenje ne bude sprovedeno, pribave dokazi o okolnostima koje ukazuju da je stranka prije pokretanja izvršnog postupka preminula.“

Dosadašnji stav 3 postaje stav 4.

**Član 13**

U članu 78 poslije stava 2 dodaje se novi stav koji glasi:

“Obaveza iz stava 1 ovog člana podrazumijeva i troškove postupka nastale u vezi sa sprovođenjem izvršnog postupka. “

Dosadašnji st. 3 i 4 postaju st. 4 i 5.

**Član 14**

U članu 102 stav 1 tačka 5) poslije riječi: “djecu” dodaju se riječi: “i druga primanja po osnovu prava djeteta (poklon za dijete, naknada za novorođenče i slično)”.

**Član 15**

U članu 103 stav 1 i 2 mijenjaju se i glase:

“Izvršenje na zaradi, minimalnoj zaradi i penziji, kao i naknadi umjesto zarade može se odrediti i sprovesti do iznosa od jedne trećine tih primanja.

Izvršenje na zaradi, minimalnoj zaradi i penziji, kao i naknadi umjesto zarade radi namirenja obaveznog izdržavanja na osnovu odluke suda može se odrediti i sprovesti do iznosa od jedne polovine tih primanja.”

Poslije stava 4 dodaje se novi stav koji glasi:

“Naknadom umjesto zarade u smislu ovog zakona smatra se naknada zarade u smislu odredaba zakona kojima se uređuju radni odnosi, naknada za obavljeni rad kod privremenih i povremenih poslova, kao i naknada za obavljeni posao kod ugovora o djelu, ako je to jedino primanje izvršnog dužnika ostvareno iz rada i po osnovu rada.”

**Član 16**

U članu 130 st. 2 i 3 brišu se.

**Član 17**

U članu 131 na kraju stava 1 briše se tačka i dodaju riječi: “i određuje sredstvo i predmet izvršenja ako poslodavac ne namiri obroke u roku.”

U stavu 3 riječi: “ili je propustio da postupi u skladu sa članom 130 ovog zakona” brišu se.

**Član 18**

U članu 136 poslije stava 7 dodaje se novi stav koji glasi:

“Banke ne mogu otvarati nove račune izvršnom dužniku dok traje postupak izvršenja na njegovim novčanim sredstvima.”

**Član 19**

U članu 173 stav 1 poslije riječi: “ispod” dodaju se riječi: “80%”.

U stavu 3 riječi: “može prodati ispod utvrđene vrijednosti, ali ne ispod 50% te vrijednosti” zamjenjuju se riječima: “ne može prodati ispod 50% utvrđene vrijednosti.”

U stavu 4 riječi: “može prodati ispod 50% utvrđene vrijednosti, ali ne ispod visine potraživanja izvršnog povjerioca” zamjenjuju se riječima: “ne može prodati ispod 30% utvrđene vrijednosti”.

Stavovi 5 i 7 brišu se.

Dosadašnji stav 6 postaje stav 5.

**Član 20**

U članu 175 na kraju stava 4 tačka se zamjenjuje zarezom i dodaju riječi: “kojima se jemstvo vraća polaganjem prodajne cijene ponuđača iz člana 180 stav 3 ovog zakona.”

Poslije stava 4 dodaje se novi stav koji glasi:

“Ponuđaču čija ponuda je prihvaćena, a koji nije položio prodajnu cijenu u određenom roku, položeno jemstvo propada.”

Dosadašnji stav 5 postaje stav 6.

**Član 21**

U članu 180 na kraju stava 3 tačka se zamjenjuje zarezom i dodaju se riječi: “kao i na svakog narednog.”

Stav 4 briše se.

U stavu 5 riječi: “stava 4” zamjenjuje se riječima: “stava 3”.

Dosadašnji stav 5 postaje stav 4.

**Član 22**

U nazivu glave XVI. riječi: “I PREDUZETNIKA” zamjenjuju se riječima: “,PREDUZETNIKA I DRUGOG LICA KOJE OBAVLJA DJELATNOST U SKLADU SA ZAKONOM”

**Član 23**

U nazivu člana 205 riječi: „i preduzetniku“ zamjenjuju se riječima: „ ,preduzetniku i drugom licu koje obavlja djelatnost“.

U stavu 1 poslije riječi „preduzetnika“ dodaju se riječi: „i drugog lica koja obavlja djelatnost u skladu sa zakonom“.

**Član 24**

U članu 206 stav 1 riječi: “odnosno jedinstveni matični broj izvršnog dužnika preduzetnika“ zamjenjuju se riječima: “odnosno matični broj ili jedinstveni matični broj izvršnog dužnika preduzetnika ili drugog lica koje obavlja djelatnost u skladu sa zakonom“.

**Član 25**

Poslije člana 207 dodaje se novi član koji glasi:

“**Rješenje u formi elektronskog dokumenta**

**Član 207a**

Sud odnosno javni izvršitelj može rješenje o izvršenju dostaviti organizaciji za prinudnu naplatu i u formi elektronskog dokumenta sačinjenog u skladu sa posebnim zakonom.

Organizacija za prinudnu naplatu svojim propisom uređuje tehničke uslove i način razmjene elektronskih poruka za dostavljanje rješenja na način iz stava 1 ovog člana.”

**Član 26**

U članu 208 poslije stava 2 dodaje se novi stav koji glasi:

“Organizacija za prinudnu naplatu u elektronskoj formi vodi evidenciju primljenih, vraćenih, sprovedenih, djelimično sprovedenih i nesprovedenih rješenja o izvršenju.”

**Član 27**

U članu 209 stav 1 poslije riječi: “matičnom broju” dodaju se riječi: “odnosno jedinstvenom matičnom broju”.

**Član 28**

U članu 239a poslije stava 4 dodaje se novi stav koji glasi:

“Način postupanja i saradnje organa koji učestvuju u sprovođenju izvršenja oduzimanjem i predajom djeteta posebnim aktom propisuje organ uprave nadležan za poslove pravosuđa”.

**Član 29**

U članu 239b poslije stava 3 dodaje se novi stav koji glasi:

„Na izvršenje kazne zatvora iz člana 239a stav 1 tačka 3 ovog zakona shodno se primjenjuju odredbe zakona kojim se uređuje izvršenje krivičnih sankcija osim odredaba o odlaganju izvršenja kazne i uslovnog otpusta.“

**Član 30**

Naziv Glave IIIa mijenja se i glasi: “**POSEBNE ODREDBE O EVROPSKOM NALOGU ZA IZVRŠENJE NESPORNIH POTRAŽIVANJA, EVROPSKOM POSTUPKU ZA SPOROVE MALE VRIJEDNOSTI, EVROPSKOM PLATNOM NALOGU I EVROPSKOM NALOGU ZA BLOKADU**”.

**Član 31**

Poslije člana 291r dodaje se nova glava i osam novih članova koji glase:

“XXXIII EVROPSKI NALOG ZA BLOKADU

**Nadležnost za izdavanje i slanje evropskog naloga za blokadu**

**Član 291s**

Osnovni sud odnosno Privredni sud Crne Gore koji je odlučivao o meritumu stvari nadležan je za odlučivanje po zahtjevu za izdavanje evropskog naloga za blokadu iz Regulative (EU) br. 655/2014 Evropskog parlamenta i Savjeta od 15. maja 2014. godine o uspostavljanju postupka za evropski nalog za blokadu računa kako bi se pojednostavila prekogranična naplata duga u građanskim i trgovačkim stvarima (u daljem tekstu: Regulativa 655/2014), za potraživanja nastala iz odluka toga suda.

Osnovni sud za čije područje je imenovan javni izvršitelj koji je odlučivao o meritumu stvari nadležan je za odlučivanje po zahtjevu za izdavanje evropskog naloga za blokadu iz Regulative 655/2014 za potraživanja nastala iz odluka tog javnog izvršitelja.

Za slanje evropskog naloga za blokadu u smislu člana 4 stav 1 tačka 14 Regulative 655/2014 nadležan je sud iz stava 1 i 2 ovog člana, koji je odlučio po zahtjevu za izdavanje naloga za blokadu.

**Prigovor**

**Član 291t**

Za odlučivanje po prigovoru povjerioca protiv odluke suda kojom je u cjelosti ili djelimično odbijen zahtjev za izdavanje evropskog naloga za blokadu računa u smislu člana 21 Regulative 655/2014 nadležno je vijeće istog suda.

Za odlučivanje po prigovoru dužnika na odluku suda kojim se usvaja zahtjev za izdavanje evropskog naloga za blokadu računa u smislu člana 33, 34 i 35 Regulative 655/2014 nadležno je vijeće istog suda.

Prigovor iz stava 1 i 2 ovog člana podnosi se sudu koji je odlučivao o zahtjevu za izdavanje evropskog naloga za blokadu u roku od 5 dana od dana dostavljanja rješenja.

Javni izvršitelj je dužan da radi odlučivanja po prigovoru na zahtjev suda dostavi spise predmeta u roku o pet dana.

**Izuzeće od blokade i ograničenje blokade**

**Član 291ć**

Sredstva koja su u smislu ovog zakona izuzeta od izvršenja, odnosno kod kojih je izvršenje ograničeno, izuzeta su od blokade u smislu člana 31 Regulative 655/2014.

**Nadleženost za sprovođenje evropskog naloga za blokadu**

**Član 291u**

Za prijem evropskog naloga za blokadu u smislu člana 4 stav 1 tačka 14 Regulative 655/2014 nadležna je organizacija za prinudnu naplatu.

Za izvršenje evropskog naloga za blokadu u smislu Poglavlja 3. Regulative 655/2014 nadležne su organizacija za prinudnu naplatu i banke kod kojih izvršni dužnik ima transakcione račune**.**

**Rangiranje evropskog naloga za blokadu**

**Član 291f**

U slučaju postojanja više novčanih potraživanja prema istom izvršnom dužniku i na istom predmetupotraživanje koje proizilazi iz evropskog naloga za blokadu u smislu člana 32 Regulative 655/2014 namiruje se u skladu sa pravilima ovog zakona koja se odnose na redosljed namirenja više povjerilaca.

**Tijelo za informacije**

**Član 291h**

Organizacija za prinudnu naplatu nadležna je za davanje informacija potrebnih za identifikaciju banke i računa dužnika u smislu člana 14 Regulative 655/2014.

Banke u Crnoj Gori dužne su da na zahtjev organizacije za prinudnu naplatu, suda ili javnog izršitelja dostave informacije iz stava 1 ovog člana.

**Sudske takse**

**Član 291c**

Sudska taksa na zahtjev za izdavanje evropskog platnog naloga, evropski platni nalog i prigovor protiv evropskog platnog naloga u smislu člana 42 Regulative 655/2014 naplaćuje se shodno zakonu kojim se uređuju sudske takse u iznosu koji se naplaćuje za podneske i odluku u izvršnom postupku.

**Prevod**

**Član 291č**

Ako je izvršni povjerilac dužan da priloži prevod u smislu člana 49 Regulative 655/2014 taj prevod mora biti na crnogorskom jeziku i ovjeren od lica koje je za to ovlašćeno u nekoj od država članica.“

**Član 32**

Poslije člana 294c dodaje se novi član koji glasi:

**„Donošenje podzakonskog akta**

**Član 294d**

Podzakonski akt za sprovođenje ovog zakona donijeće se u roku od 6 mjeseci od dana stupanja na snagu ovog zakona.“

**Član 33**

Ovaj zakon stupa na snagu osmog dana od dana objavljivanja u “Službenom listu Crne Gore.”

­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**\***Ovaj zakon usklađen je sa Regulativom Evropskog parlamenta i Savjeta (EZ) br. 655/2014 od 15.05.2014. godine o uspostavljanju postupka za evropski nalog za blokadu računa kako bi se pojednostavila prekogranična naplata duga u građanskim i trgovačkim stvarima.

**O B R A Z L O Ž E NJ E**

**I USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o izvršenju i obezbjeđenju sadržan je u članu 16 Ustava Crne Gore, kojim je propisano da se zakonom, u skladu sa Ustavom, uređuje način ostvarivanja ljudskih prava i sloboda kada je to neophodno za njihovo ostvarivanje, nadležnost i postupak pred organima javne vlasti, ako je to neophodno za njihovo funkcionisanje, kao i druga pitanja od interesa za državu.

**II RAZLOZI ZA DONOŠENJE ZAKONA**

Izmjene i dopune Zakona o izvršenju i obezbjeđenju neophodno je izvršiti radi njegovog usklađivanja sa Regulativom Evropskog parlamenta i Savjeta (EZ) br. 655/2014 od 15.05.2014. godine o uspostavljanju postupka za evropski nalog za blokadu računa kako bi se pojednostavila prekogranična naplata duga u građanskim i trgovački stvarima, te kako bi se stvorili neophodni uslovi za njegovu nesmetanu primjenu, nakon pristupanja Crne Gore Evropskoj uniji.

Regulative Evropske unije su obavezujući zakonodavni akti koji se moraju u cjelosti primjenjivati na teritoriji svih zemalja članica Evropske unije, pa je neophodno stvoriti sve potrebne uslove za njihovu nesmetanu primjenu u Crnoj Gori, nakon njenog pristupanja Evropskoj uniji.

Iz navedenih razloga, a radi usklađivanja sa navedenom Regulativom, Programom rada Vlade Crne Gore za 2023. godinu, predviđeno je utvrđivanje Predloga Zakona o izmjenama i dopunama Zakona o izvršenju i obezbjeđenju za treći kvartal.

Prilikom pripreme ovog Predloga ocijenjeno je da je, pored potrebe usklađivanja Zakona o izvršenju i obezbjeđenju sa predmetnom Regulativom, potrebno izmijeniti i dopuniti njegove pojedine odredbe radi njihovog unaprjeđenja i otklanjanja nedoumica u praktičnoj primjeni, zbog čega se pristupilo njihovim izmjenama i dopunama.

**III USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Ovaj zakon je usklađen saRegulativom Evropskog parlamenta i Savjeta (EZ) br. 655/2014 od 15.05.2014. godine o uspostavljanju postupka za evropski nalog za blokadu računa kako bi se pojednostavila prekogranična naplata duga u građanskim i trgovačkim stvarima.

**IV OBRAZLOŽENJE OSNOVNIH PRAVNIH INSTITUTA**

U članu 1 Nacrta predloženo je brisanje stava 2 u članu 1 važećeg teksta zakona, kojim je predviđeno primjena zakona na prinudno izvršenje odluke donijete u upravnom postupku koja glasi na ispunjenje novčane obaveze, ako se izvršenje sprovodi na nekretninama, akcijama i udjelima članova u privrednom društvu. Ocijenjeno je da ne treba praviti razlikovanje u sprovođenju izvršenja odluke donijete u upravnom postupku u odnosu na druge isprave, dok je takođe postojeće rješenje imalo negativan efekat u svojoj praktičnoj primjeni, obzirom da se izvršenje najčešće sprovodilo na akcijama i udjelima u privrednim društvima, što se u pretežnom broju slučajeva pokazalo kao necjelishodno.

U članu 2 Nacrta izvršena je izmjena naziva člana 10 i dodavanje novog stava u pravcu jasnog proklamovanja načela srazmjere, kao temeljnog načela izvršnog postupka kojim se afirmiše ideja iznalaženja srazmjere između onoga što su prava izvršnog povjerioca i obaveze izvršnog dužnika.

Članom 3 definisano je načelo formalnog legaliteta kao takođe jedno od osnovnih načela izvršnog postupka. Osnovni princip je da zakonitost i pravilnost odluka suda i drugih organa može biti predmet ocjene i ispitivanja od stane višeg naležnog suda ili organa po pravnim ljekovima. S toga, sud i javni izvršitelj nisu ovlašćeni da u izvršnom postupku ispituju zakonitost i pravilnost izvršne isprave i dužni su da, kada su ispunjeni zakonski uslovi, odrede izvršenje na osnovu izvršne ili vjerodnostojne isprave.

U članu 4, zbog svog sadržaja i značaja, kao izvršna isprava prepoznato je i rješenje državnog tužioca koje glasi na ispunjenje novčane obaveze.

Članom 5 predviđeno je dodavanje novog stava u članu 27a. Istim se određuje da prigovor na rješenje o promjeni sredstva i predmeta izvršenja ne odlaže sprovođenje izvršenja. Obzirom da se odredbom člana 27a uređuje situacija u kojoj predloženo sredstvo namirenja nije dovoljno za namirenje povjerioca, ocijenjeno je cjelishodnim da izjavljeni prigovor ne zadržava izvršenje u predmetnoj situaciji.

U članu 6 je izvršeno preciziranje na način što je predviđeno da se jemstvo polaže u novcu na poseban namjenski račun javnog izvršitelja, koji je isti, shodno posebnom zakonu, dužan za tu namjeru da otvori.

Članom 7 izvršeno je preciziranje u članu 43 stav 1 na način što je, zbog različite prakse u postupanju, predviđena lična dostava pismena koja proizilaze iz okvira rada javnog izvršitelja, te na koji način se može izvršiti ispisivanje datuma prijema. Novim stavom je predviđeno da se dostavljanje između javnog izvršitelja i drugih organa, ukoliko postoje tehnički uslovi za to, može da vrši i elektronskim putem.

U članu 8 predviđeno je da će se dostavljanje javnim objavljivanjem uređeno u članu 45 stav 1 vršiti i u slučaju kada javni izvršitelj ne može da izvrši uredno lično dostavljanje pismena neposredno ili putem pošte ili kada mu je nepoznato prebivalište ili boravište, odnosno sjedište i to, kako stranke (što je važeće rješenje) tako i dužnika izvršnog dužnika, trećih lica ili učesnika u postupku, iz razloga sprječavanja odugovlačenja izvršnog postupka koji je po svojoj prirodi hitan. U stavu 2 proširena je mogućnost javnog objavljivanja u dnevnom štampanom mediju ili u “Službenom listu Crne Gore”.

U članu 9 umjesto roka od tri dana, koji je u članu 59a propisan za izjavljivanje prigovora protiv rješenja o izvršenju na osnovu vjerodostojne isprave, predviđen je rok od 5 dana, analogno dužini roka koji je predviđen za izjavljivanje prigovora protiv rješenja donijetog na osnovu izvršne isprave.

U članu 10 izvršeno je dodavanje novog stava u članu 62, kojim je predviđen izuzetak od pravila da se izvršenje sprovodi svakog dana od 8 do 21 čas. Naime dodatno je uređeno da organizacija za prinudnu naplatu izvršenje sprovodi svakog radnog dana u periodu od 10 do 17 časova, odnosno u skladu sa svojim rasporedom radnog vremena.

U članu 11 izvršeno je preciziranje člana 75 stav 2 u dijelu u kojem je predviđeno da se sprovođenje izvršenja odlaže do isteka roka određenog sporazumom o namirenju u ratama, koji mora biti zaključen kod javnog izvršitelja.

Članom 12 propisuje se da obustava izvršenja uređena članom 77 važećeg zakona podrazumijeva i slučaj kada se u toku postupka pribave dokaze o okolnostima koje ukazuju da je stranka prije pokretanja izvršnog postupka preminula.

U članu 13 precizirano je da u postupku po predlogu za protivizvršenje postavljeni zahtjev za povraćaj onog što je izvršni povjerilac dobio obuhvata i troškove postupka koje je izvršni dužnik isplatio u vezi sa sprovođenjem izvršnog postupka.

Članom 14 Nacrta izvršena je dopuna u članu 102 stav 1 alineje 5, pa su tako pored primanja po osnovu dodatka na djecu od izvršenja izuzeta i ostala primanja koja ostvaruju djeca kao krajnji korisnici.

Član 15 vrši usaglašavanje člana 103 st.1 i 2 sa odredbama Zakona o radu u pogledu iznosa do kojeg je izvršenje ograničeno na zaradi, minimalnoj zaradi, penziji, kao i naknadi umjesto zarade. Novim stavom, radi otklanjanja nejasnoća u praktičnoj primjeni, precizirano je šta se podrazumijeva pod naknadom umjesto zarade, pa je u tom pravcu predviđeno da je naknada umjesto zarade naknada zarade koju zaposleni ostvaruje shodno odredbama zakona kojim se uređuju radni odnosi, kao i naknade koje se ostvaruju kod privremenih i povremenih poslova, odnosno ugovora o djelu, ali isključivo onda kada je to jedino primanje izvršnog dužnika ostavareno iz rada i po osnovu rada.

Član 16 predviđa brisanje stavova 2 i 3 u članu 130, obzirom na ocjenu da isti nemaju svoju praktičnu primjenu.

U članu 17 izvršeno je usaglašavanje sa izmjenom predloženom u članu 130, te dodatno precizirano postupanje javnog izvršitelja u slučaju kada poslodavac propusti da obustavi i isplati sve obroke prema rješenju o izvršenju na zaradi.

Član 18 predviđa dodavanje novog stava u članu 136 kojim bi se prevazišle uočene zloupotrebe u praksi, kada izvršni dužnik otvaranjem novog računa u banci uspijeva da osujeti naplatu potraživanja izvršnog povjerioca. Predloženom dopunom bankama je uskraćena mogućnost otvaranja računa izvršnom dužniku sve dok traje postupak izvršenja na njegovim novčanim sredstvima.

U članu 19 vrši se preciziranje člana 173 koji uređuje prodajnu cijenu i postupak prodaje. Naime, postojeće rješenje izazivalo je nelogičnosti u praktičnoj primjeni zbog načina definisanja prodajne cijene kod prve i narednih javnih prodaja. S toga je predviđeno uređenje shodno kojem se prodajna cijena, na prvoj i narednim javnim prodajama, vezuje za propisani procenat utvrđene vrijednosti nepokretnosti.

Član 20 – u članu 175 stav 4 predviđeno je da se drugom i trećem ponuđaču jemstvo vraća nakon polaganja prodajne cijene ponuđača iz člana 180 stav 3 zakona, dok je posebnim novim stavom uređeno da ponuđaču čija je ponuda prihvaćena, a koji nije položio prodajnu cijenu u određenom roku, položeno jemstvo propada.

Član 21 – u članu 180 stav 3 je dopunjen sa određenjem da će javni izvršitelj, kada nije položena ponuđena cijena, na isti način postupiti prema drugom i svakom narednom ponuđaču, odnosno da će u tom slučaju proglasiti da je prodaja nepokretnosti prema tom ponuđaču bez pravnog dejstva i nepokretnost ponuditi narednom ponuđaču.

U članu 23 predviđena je dopuna člana 205 stav 1 kojom su obuhvaćena i druga lica koja obavljaju djelatnost u skladu sa zakonom, obzirom da postojeće uređenje nije omogućavalo da organizacija za prinudnu naplatu na nedvosmislen način izvrši razlikovanje prilikom blokade računa preduzetnika i drugih lica koja se shodno posebnom zakonu ne mogu smatrati preduzetnicima, a koja obavljaju određenu djelatnost, kao štu su primjera radi advokati i javni izvršitelji i slično, a koja se u smislu posebnog zakona ne mogu smatrati pravnim licima ni preduzetnicima.

Članom 24 vrši se usklađivanje sa predloženom izmjenom u članu 205 stav 1 i predviđa da predlog za izvršenje treba da sadrži matični broj ili jedinstveni matični broj lica koje obavlja djelatnost u skladu sa zakonom.

Predloženom dopunom u članu 25 uređuje se dostavljanje organizaciji za prinudnu naplatu rješenja o izvršenju u formi elektronskog dokumenta, što bi, uz uređenje postupka i tehničkih detalja posebnim propisom, vodilo racionalizaciji i efikasnosti postupka.

U članu 26 predviđeno je da organizacija za prinudnu naplatu u elektronskoj formi vodi evidenciju postupanja po zaprimljenim rješenjima o izvršenju, što će omogući pouzdanost i preciznost u praćenju postupanja.

U članu 27 izvršeno je usaglašavanje sa izmjenom predloženom u članu 23.

U članu 28, po ugledu na dobru praksu zemalja regiona, predloženo je da posebnim aktom bude uređen način postupanja i saradnje organa koji učestvuju u sprovođenju izvršenja oduzimanjem i predajom djeteta, obzirom na specifičnost okolnosti u kojima se ovo sredstvo preduzima.

U članu 29 predviđena je shodna primjena zakona kojim se uređuje izvršenje krivičnih sankcija prilikom određenja kazne zatvora kao sredstva izvršenja, što je bio nedostatak važećeg zakonskog rješenja.

Odredbom člana 31 izvršeno je usklađivanje sa Regulativom Evropskog parlamenta i Savjeta (EZ) br. 655/2014 od 15.05.2014. godine o uspostavljanju postupka za evropski nalog za blokadu računa kako bi se pojednostavila prekogranična naplata duga u građanskim i trgovački stvarima. Tako je predviđena nadležnost za izdavanje i slanje evropskog naloga za blokadu, nadležnost za odlučivanju po prigovoru povjerioca ili dužnika protiv odluke o odbijanju ili usvajanju naloga za blokadu, kao i sredstva koja su izuzeta od blokade i ograničenje blokade. Takođe je uređena nadležnost za sprovođenje evropskog naloga za blokadu, tijelo za davanje informacija potrebnih za identifikaciju banke i računa dužnika u smislu člana 14 Regulative, kao i određivanje sudskih naknada i jezika koji je prihvaćen za prevod pismena.

**V PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno obezbjeđivati finansijska sredstva u Budžetu Crne Gore.